ટોકિયો વિશે તમે જે પહેલી વાત સાંભળશો એ કંઇક આવી હશે… આ શહેર બહુ મોંઘું છે અને શાકાહારી ખોરાક તો અહીં ભાગ્યે જ જોવા મળે છે. આ માન્યતામાં અર્ધસત્ય હોય તો પણ એના રસ્તા છે. મેં જપાન અને ટોકિયોની જેટલી મુલાકાતો લીધી છે ત્યારે જોયું છે કે ટોકિયોમાં હોટેલના ભાવ, બુલેટ ટ્રેનની ટિકિટના ભાવ અને કાબુકી જેવા સાંસ્કૃતિક શોની ટિકિટોના ભાવ ખરેખર મોંઘા હોય છે, પરંતુ બાકી બધું વાજબી ભાવે મળી રહે છે. મતલબ કે આ શહેરની ન્યુ યોર્ક, પેરિસ, સિંગાપોર અને લંડન સાથે સરખામણી કરો તો અહીંની કિંમતો વાજબી છે. ખરીદી કરવી હોય કે બહાર ખાણી-પીણી માટે જવું હોય તો કંઈ ખિસ્સાં ખાલી થઈ જાય એવું નથી. શહેરની મેટ્રો ટ્રેનો પણ બહુ મોંઘી નથી. જપાનનાં શહેરો વચ્ચે દોડતી બુલેટ ટ્રેનની ટિકિટો જો તમે ભારતમાંથી જ ઑનલાઈન બુક કરાવી લો તો એ જપાનમાંથી ખરીદવા કરતાં સસ્તી પડે છે. એ ઉપરાંત, ભારતીય અને અન્ય શાકાહારી વાનગીઓ પીરસતી વેજિટેરિયન રેસ્ટોરાં પણ અહીં પૂરતી માત્રામાં છે. તો ચાલો, ટોકિયોની અજાયબી જેવી પાંચ ચીજ કઈ એ વિશે વાત કરીએ…